REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/204-23

29. septembar 2023. godine

Beograd

ZAPISNIK

34. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 29. SEPTEMBRA 2023. GODINE

Sednica je počela u 9:20 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Aleksandra Tomić, Tijana Davidovac, Nenad Mitrović, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Aleksandar Jugović (zamenik Nikole Radosavljevića), Zoran Stojanović (zamenik Veroljuba Stevanovića), i Zoran Zečević (zamenik Bojane Bukumirović).

Sednici nisu prisustvovali članovi Odbora: Miroslav Kondić, Dušan Bajatović, Vladimir Obradović, Miroslav Aleksić i Nebojša Zelenović, niti njihovi zamenici.

Sednici je prisustvovala narodni poslanik Radmila Vasić koja nije član Odbora.

Na poziv predsednika Odbora, sednici su prisustvovali predstavnici Republičke komisije za zaštitu prava u postupcima javnih nabavki: Svetlana Ražić, zamenik predsednika i Ivana Tot, sekretar Službe; predstavnici Kancelarije za javne nabavke: Aleksandra Krivokapić, pomoćnik direktora i Snežana Leposavić, rukovodilac Grupe za monitoring javnih nabavki i predstavnici Komisije za kontrolu državne pomoći: Vladimir Antonijević, predsednik, Dušica Đorđević, član Saveta, Luka Milošević, sekretar Komisije i Elena Knežević, rukovodilac Grupe za finansijsko-materijalne i administrativne poslove.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. januara 2022. do 31. decembra 2022. godine, koji je podnela Republička komisija za zaštitu prava u postupcima javnih nabavki (broj 02-606/23 od 31. marta 2022. godine);

2. Razmatranje Izveštaja o sprovedenom monitoringu za 2022. godinu, koji je podnela Kancelarija za javne nabavke (broj 02-594/23 od 30. marta 2022. godine);

3. Razmatranje Izveštaja o radu Komisije za kontrolu državne pomoći za 2022. godinu, koju je podnela Komisija za kontrolu državne pomoći (broj 02-628/23 od 31. marta 2023. godine);

4. Davanje saglasnosti na Drugu izmenu Finansijskog plana Komisije za kontrolu državne pomoći za 2023. godinu, koju je podnela Komisija za kontrolu državne pomoći (broj 400-1681/22-8 od 22. septembra 2023. godine);

5. Davanje saglasnosti na Predlog finansijskog plana Komisije za kontrolu državne pomoći za 2024. godinu, koji je podnela Komisija za kontrolu državne pomoći (broj 400-1710/23 od 11. septembra 2023. godine).

Odbor je jednoglasno odlučio da, u skladu sa članom 76. Poslovnika Narodne skupštine, obavi zajednički jedinstveni pretres o tač. 1. i 2. dnevnog reda i zajednički jedinstveni pretres o tač. 3, 4. i 5. dnevnog reda, s tim što će se o svakoj tački dnevnog reda Odbor izjašnjavati pojedinačno.

Pre prelaska na rad po utvrđenom dnevnom redu, predsednik Odbora je podsetio da izveštaje koji su na dnevnom redu ove sednice Odbor razmatra u skladu sa članom 237. Poslovnika Narodne skupštine i o tome podnosi Narodnoj skupštini, sa predlogom zaključka radi razmatranja i usvajanja na sednici Narodne skupštine.

**Zajednički jedinstveni pretres o tačkama 1. i 2. dnevnog reda**

Predsednik Odbora podsetio je da je članom 203. st. 1. i 2. Zakona o javnim nabavkama utvrđeno da Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja godišnji izveštaj o svom radu, sa svim propisanim delovima koje ovaj izveštaj obavezno mora da sadrži. Saglasno navedenim odredbama Zakona, Republička komisija za zaštitu prava u postupcima javnih nabavki je dana 31. marta 2023. godine, podnela Narodnoj skupštini Izveštaj o radu Republičke komisije za zaštitu prava u postupcima javnih nabavki u periodu od 1. januara 2022. do 31. decembra 2022. godine.

Takođe, članom 180. stav 1. Zakona, propisano je da Kancelarija za javne nabavke sprovodi monitoring nad primenom propisa o javnim nabavkama u cilju sprečavanja, otkrivanja i otklanjanja nepravilnosti koje mogu da nastanu ili su nastale u primeni ovog zakona. Stavom 6. istog člana propisano je da Kancelarija za javne nabavke priprema godišnji izveštaj o sprovedenom monitoringu, koji dostavlja Vladi i Narodnoj skupštini najkasnije do 31. marta tekuće godine za prethodnu godinu. Saglasno navedenim odredbama Zakona, Kancelarija za javne nabavke je dana 30. marta 2023. godine podnela  Narodnoj skupštini Izveštaj o sprovedenom monitoringu Kancelarije za javne nabavke za 2022. godinu.

Svetlana Ražić, zamenik predsednika Republičke komisije za zaštitu prava u postupcima javnih nabavki, predstavila je Izveštaja o radu Republičke komisije za zaštitu prava u postupcima javnih nabavki u periodu od 1. januara 2022. do 31. decembra 2022. godine.

Obrazlažući podneti Izveštaj, Svetlana Ražić je istakla da Izveštaj sadrži sve elemente koji su predviđeni Zakonom. Istakla je da se najveći deo izveštaja odnosi na predmete po kojima je Komisija odlučivala, a koji su razvrstani po vrsti inicijalnog akta što je bio osnov za postupanje, kao i da Izveštaj sadrži statističke podatke koji se odnose na rad Komisije u 2022. godini. Komisija je radila u punom sastavu, održala je 327 sednica na kojima je doneta 951 odluka, a primila je ukupno 938 predmeta. Ukupna procenjena vrednost javnih nabavki o kojima je Komisija odlučivala iznosi oko 153 mlrd dinara, što je za oko 25 mlrd dinara više u odnosu na prethodnu godinu. Prema podacima iz evidencionog računa Komisije, u 2022.godini u Budžet Republike Srbije je na ime takse za podnošenje zahteva za zaštitu prava uplaćeno je oko 187,8 miliona dinara.

Snežana Leposavić, rukovodilac Grupe za monitoring javnih nabavki, predstavila je Izveštaj o sprovedenom monitoringu za 2022. godinu koji je podnela Kancelarija za javne nabavke.

Obrazlažući podneti Izveštaj, Snežana Leposavić je podsetila je na nadležnosti Kancelarije za javne nabavke i istakla da Kancelarija ima 40 izvršilaca od kog broja je šest izvršilaca angažovano na poslovima monitoringa nad primenom propisa o javnim nabavkama.

U 2022. godini Kancelarija je postupala po zahtevima za sprovođenje monitoringa od strane državnih organa i drugih institucija, pre svega posebnih odeljenja za suzbijanje korupcije viših Javnih tužilaštava. U skladu sa Zakonom, Kancelarija je podnosila zahteve za pokretanje prekršajnog postupka.

 U diskusiji su učestvovali: Nenad Mitrović, Zoran Zečević, Vojislav Vujić, Aleksandra Tomić, Veroljub Arsić i Radmila Vasić.

**Prva tačka dnevnog reda - glasanje**

Odbor je, većinom glasova (11 glasova za, jedan nije glasao) odlučio da, nakon razmatranja Izveštaja o radu Republičke komisije za zaštitu prava u postupcima javnih nabavki u periodu od 1. januara 2022. do 31. decembra 2022. godine, koji je podnela Republička komisija za zaštitu prava u postupcima javnih nabavki, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA IZVEŠTAJA O RADU REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI U PERIODU OD

1. JANUARA 2022. DO 31. DECEMBRA 2022. GODINE

1. Prihvata se Izveštaj o radu Republičke komisije za zaštitu prava u postupcima javnih nabavki u periodu od 1. januara 2022. do 31. decembra 2022. godine.

2. Ovaj zaključak objaviti u „Službenom glasniku Republike Srbije“.

**Druga tačka dnevnog reda – glasanje**

Odbor je, većinom glasova (11 glasova za, jedan nije glasao) odlučio da, nakon razmatranja Izveštaja o sprovedenom monitoringu za 2022. godinu, koji je podnela Kancelarija za javne nabavke, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA IZVEŠTAJA O SPROVEDENOM MONITORINGU KANCELARIJE ZA JAVNE NABAVKE ZA 2022. GODINU

1. Prihvata se Izveštaj o sprovedenom monitoringu Kancelarije za javne nabavke za 2022. godinu.

2. Ovaj zaključak objaviti u „Službenom glasniku Republike Srbije“.

**Zajednički jedinstveni pretres o tač. 3, 4. i 5. dnevnog reda**

Predsednik Odbora podsetio da je članom 9. stav 3. Zakona o kontroli državne pomoći utvrđeno da Komisija za kontrolu državne pomoći podnosi izveštaj o radu Narodnoj skupštini do marta tekuće godine za prethodnu godinu. Saglasno navedenom, Komisija za kontrolu državne pomoći je dana 31. marta 2023. godine podnela Narodnoj skupštini Izveštaj o radu Komisije za kontrolu državne pomoći za 2022. godinu.

Odbor je Odlukom 11 Broj: 400-1681/22 od 29. septembra 2022. godine, dao saglasnost na Predlog finansijskog plana Komisije za 2023. godinu. Na sednici Petog vanrednog zasedanja Narodne skupštine u Trinaestom sazivu, održanoj 6. septembra 2023. godine, Narodna skupština donela je Zakon o izmenama i dopunama Zakona o budžetu Republike Srbije za 2023. godinu kojim je, između ostalog, predviđeno odstupanje od prvobitno utvrđenog Finansijskog plana Komisije za kontrolu državne pomoći za 2023. godinu. Imajući u vidu navedeno Savet Komisije, na 195. sednici održanoj dana 20. septembra 2023. godine, doneo je Odluku o Drugoj izmeni Finansijskog plana Komisije za kontrolu državne pomoći za 2023. godinu, kojom se taj plan usklađuje sa usvojenim Zakonom o izmenama i dopunama Zakona o budžetu Republike Srbije za 2023. godinu.

Članom 19. st. 1. i 2. Zakona o kontroli državne pomoći propisano je da se sredstva za rad Komisije za kontrolu državne pomoći obezbeđuju u budžetu Republike Srbije, u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost. U skladu sa navednim, Komisija je dana 11. septembra 2023. godine dostavila Odboru Predlog finansijskog plana za 2024.godinu.

Vladimir Antonijević, predsednik Komisije za kontrolu državne pomoći, predstavio je Izveštaj o radu Komisije za kontrolu državne pomoći za 2022. godinu.

U uvodnom izlaganju predsednik Komisije detaljno je obrazložio kadrovske kapacitete Komisije, kao i upravljanje finansijskim sredstvima koja su u 2022. godini bila opredeljena za rad Komisije za kontrolu državne pomoći.

Planirana sredstva za rad Komisije u 2022. godini iznosila su 86,9 miliona dinara, rebalansom budžeta su smanjena za 0,7 miliona dinara tako da su ukupna sredstva za 2022. godinu iznosila 86,2 miliona dinara. Ukupni izvršeni rashodi u 2022. godini iznosili su 71,7 milona dinara, odnosno 83% od planiranih sredstava. U 2022. godini Komisija je, u skladu sa svojim nadležnostima, donela 100 rešenja kojima se utvrđuje postojanje i ocenjuje usklađenost državne pomoći sa pravilima za dodelu državne pomoći, od čega 95 rešenja u postupku prethodne kontrole, a pet rešenja u prethodnom postupku u naknadnoj kontroli.

U nastavku, predsednik Komisije obrazložio je Predlog Druge izmene Finansijskog plana Komisije za 2023. godinu, kao i Predlog Finansijskog plana Komisije za 2024. godinu.

Diskusije po ovim tačkama dnevnog reda nije bilo.

**Treća tačka dnevnog reda – glasanje**

Odbor je, većinom glasova (11 glasova za, jedan nije glasao) odlučio da, nakon razmatranja Izveštaja o radu Komisije za kontrolu državne pomoći za 2022. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA IZVEŠTAJA O RADU KOMISIJE ZA KONTROLU DRŽAVNE POMOĆI ZA 2022. GODINU

1. Prihvata se Izveštaj o radu Komisije za kontrolu državne pomoći za 2022. godinu.

2. Ovaj zaključak objaviti u „Službenom glasniku Republike Srbije“.

**Četvrta tačka dnevnog reda – glasanje**

Odbor je, većinom glasova (11 glasova za, jedan nije glasao) odlučio da dâ saglasnost na Odluku o Drugoj izmeni Finansijskog plana Komisije za kontrolu državne pomoći za 2023. godinu, koju je doneo Savet Komisije na 195. sednici održanoj dana 20. septembra 2023. godine.

**Peta tačka dnevnog reda – glasanje**

Odbor je, većinom glasova (11 glasova za, jedan nije glasao) odlučio da dâ saglasnost na Predlog Finansijskog plana Komisije za kontrolu državne pomoći za 2024. godinu, koji je usvojio Savet Komisije na 193. sednici održanoj dana 5. septembra 2023. godine.

Sednica je završena u 11,00 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić